Telia opplyser i en rapport at over 1.100 av selskapets kunder ble avlyttet i første halvår. Datatilsynet roser teleselskapet for åpenheten.

Tallet kommer fram i en rapport som viser avlyttinger i Norge, Sverige, Finland og Spania, skriver Dagens Næringsliv.

– Tallet viser lovlig inngripen av hemmelig avlytting i sanntid. Det gjelder eksempelvis overvåking av telefonlinjer, kontroll på hvem som ringer til hvem, når og hvor lenge, sier administrerende direktør Abraham Foss i Telia Norge, som vil ha mer åpenhet om avlytting.

Rapporten viser også at Telia avslo 54 henvendelser om avlytting i årets seks første måneder.

– Vi legger stor vekt på tillitsbygging. Det er viktig at våre 2,3 millioner kunder vet at det vi forvalter, er åpent og gjennomsiktig, sier Foss. Han sier rapporten vil bli lagt fram hvert halvår.

Les også: Vil innføre full overvåking av datatrafikk inn og ut av Norge

– Viktig med åpenhet

Direktør Bjørn Erik Thon i Datatilsynet synes den åpne linjen Telia har lagt seg på, er positiv.

– Det er viktig at det er åpenhet om politiets bruk av data, og her skriver Telia seg inn i en tradisjon amerikanske selskaper har representert i noen år nå med sine såkalte transparency reports, sier Thon. Han synes det er som forventet at selskapet sier nei til avlytting i såpass få saker.

Så du denne? Hemmelige tiltak gjør at teleoperatørene innfører mer datalagring